欧阳修
盆池
西江之水何悠哉，经历灨石险且回。
余波拗怒犹涵澹，奔涛击浪常喧豗。
有时夜上滕王阁，月照净练无纤埃。
杨阑左里在其北，无风浪起传古来。
老蛟深处厌窟穴，蛇身微行见者猜。
呼龙沥酒未及祝，五色粲烂高崔嵬。
忽然远引千丈去，百里水面中分开。
收踪灭迹莫知处，但有雨雹随风雷。
千奇万变聊一戏，岂顾溺死为可哀。
轻人之命若蝼螘，不止山岳将倾颓。
此外鱼虾何足道，厌饫但觉腥盘杯。
壮哉岂不快耳目，胡为守此空墙隈。
陶盆斗水仍下漏，四岸久雨生莓苔。
游鱼拨拨不盈寸，泥潜日炙愁暴鳃。
鱼诚不幸此局促，我能决去反徘徊。